Okresná prokuratúra Košice II 
Mojmírova 5, 040 46 Košice 1 	

Sp. zn. : 1 Pv 186/14/8803	Košice II, 20.5.2014
EEČ : 2-64-290-2014

U Z N E S E N I E

Trestná vec:	obvinený XXXXX 
Trestný čin:	násilie proti skupine obyvateľov a proti jednotlivcovi podľa § 197a odsek 1 Trestného zákona číslo 140/1961 Zbierky zákonov v znení zákona číslo 227/2005 Zbierky zákonov

Rozhodol: 	prokurátorka Okresnej prokuratúry Košice II
Podľa § 215 odsek 1 písmeno d (§ 9 odsek 1 písmeno a) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX

V trestnej veci vedenej proti obvinenému XXXXX, nar. XXXXX pre trestný čin výtržníctva podľa § 202 ods. 1 Trestného zákona účinného v čase spáchania skutku v súbehu s trestným činom násilia proti skupine obyvateľov a proti jednotlivcovi podľa § 197a ods. 1  Trestného zákona ktorých sa dopustil tak, že:

-   dňa 14.12.2005  v čase o 21.15 hod na zastávke MHD Sokolovská ul. v Košiciach po vystúpení z motorového vozidla sa začal vyhrážať zabitím XXXXX, a to takým spôsobom, že jej povedal, že skončí zle a že jej to ukáže na jej kamarátke XXXXX, ktorá bola tam prítomná a pristúpil k nej, začal jej nadávať a urážať ju, chytil ju za vlasy a ťahal asi 10 sekúnd, potom ju chytil za náušnicu na ľavom uchu a vytrhol ju, avšak táto sa rozopla, ona mu náušnicu vytrhla z ruky, následne po tomto obom povedal, aby nevychádzali z bytu, lebo ak ich chytia nejakí chlapci v kuklách, tak ich zabijú a odišiel preč, čím takto svojim konaním vzbudil u menovaných dôvodnú obavu, že svoje vyhrážky uskutoční,

lebo je trestné stíhanie neprípustné podľa § 9 odsek 1 písmeno a

Odôvodnenie:
	Policajný orgán Okresného riaditeľstva PZ XXXXX, Obvodného oddelenia PZ XXXXX XXXXX, sp. zn. XXXXX  zo dňa 14.12.2005 začal trestné stíhanie podľa § 160 ods. 1 Trestného poriadku a dňa 18.01.2006 podľa § 206 ods. 1 Trestného poriadku vzniesol obvinenie XXXXX pre trestný čin výtržníctva podľa § 202 ods. 1 Trestného zákona v súbehu s trestným činom násilia proti skupine obyvateľov a proti jednotlivcovi podľa § 197a ods. 1 Trestného zákona účinného v čase spáchania skutku na tom skutkovom základe, ako je to uvedené vo výrokovej časti tohto uznesenia.

Poverený príslušník Obvodného oddelenia PZ XXXXX XXXXX sp. zn. XXXXX uznesením zo dňa 11.05.2006 podľa § 228 ods. 2 písm. a/ Trestného poriadku prerušil trestné stíhanie pre neprítomnosť svedka XXXXX. 

Uznesením povereného príslušníka Obvodného oddelenia PZ XXXXX XXXXX zo dňa 06.03.2014 bolo podľa § 228 ods. 5 Trestného poriadku v trestnom stíhaní pokračované, lebo dôvody na prerušenie trestného stíhania v danej veci pominul.

Poverený príslušník Obvodného oddelenia PZ XXXXX dňa 04.04.2014 predložil na Okresnú prokuratúru XXXXX XXXXX spisový materiál s návrhom na zastavenie trestného stíhania proti obvinenému XXXXX pre trestný čin výtržníctva podľa § 202 ods. 1 Trestného zákona účinného v čase spáchania skutku v súbehu s trestným činom násilia proti skupine obyvateľov a proti jednotlivcovi podľa § 197a ods. 1 Trestného poriadku účinného v čase spáchania skutku, a to podľa § 215 ods. 1 písm. d/ Trestného poriadku s poukazom na § 9 ods. 1 písm. a/ Trestného zákona.

Skutok, pre ktorý bolo vznesené obvinenie XXXXX bol právne kvalifikovaný ako trestný čin výtržníctva podľa § 202 ods. 1 Trestného zákona účinného v čase spáchania skutku v súbehu s trestným činom  násilia proti skupine obyvateľov a proti jednotlivcovi podľa § 197a ods. 1 Trestného zákona účinného v čase spáchania skutku.

Pri uvedených trestných činoch je trestná sadzba odňatia slobody až na 1 rok a až na 2 roky.

Je potrebné poukázať na to, že trestné stíhanie obvineného bolo prerušené uznesením povereného príslušníka Obvodného oddelenia PZ XXXXX XXXXX sp. zn. XXXXX zo dňa 11.05.2006 podľa § 228 ods. 2 písm. a/ Trestného poriadku a pokračované uznesením povereného príslušníka Obvodného oddelenia PZ XXXXX XXXXX sp. zn. XXXXX zo dňa 06.03.2014 podľa § 228 ods. 5 Trestného poriadku a ako je zrejmé zo spisového materiálu v čase od 11.05.2006 do 06.03.2014 poverený príslušník  PZ nevykonal žiadne procesné úkony, smerujúce k trestnému stíhaniu obvinených. 

Podľa § 67 ods. 1 Trestného zákona účinného v čase spáchania trestného činu trestnosť činu zaniká uplynutím premlčacej doby, ktorá je:

a)	tridsať rokov, ak ide o trestný čin, za ktorý tento zákona v osobitnej časti dovoľuje uložiť výnimočný trest,
b)	dvadsať rokov, ak je horná hranica trestnej sadzby odňatia slobody najmenej desať rokov,
c)	desať rokov, ak je horná hranica trestnej sadzby odňatia slobody viac ako päť rokov,
d)	päť rokov, ak je horná hranica trestnej sadzby odňatia slobody viac ako jeden rok,
e)	tri roky pri ostatných trestných činoch.

(2) Do premlčacej doby sa nezapočítava 
      a) doba, po ktorú nebolo možné páchateľa postaviť pred súd pre zákonnú preukážku, 
      b) doba, po ktorú sa páchateľ zdržiaval v cudzine.
      c) skúšobná  doba podmienečného zastavenia trestného stíhania, 
d) doba, po ktorú bolo dočasne odložené vznesenie obvinenia podľa § 162a Trestného poriadku
      e) doba, po ktorú bolo prerušené trestné stíhanie podľa § 173 ods. 2 Trestného poriadku

(3) Premlčanie trestného stíhania sa prerušuje:
a) vznesením obvinenia pre trestný čin, o premlčanie ktorého ide, ako aj po ňom nasledujúcimi úkonmi policajného orgánu, vyšetrovateľa, prokurátora alebo súdu smerujúcimi k trestnému stíhaniu páchateľa alebo
b) ak páchateľ spáchal v premlčacej dobe trestný čin nový, na ktorý tento zákon ustanovuje trest rovnaký alebo prísnejší

(4) Prerušením premlčania sa začína nová premlčacia doba.

Premlčacia lehota nebola v zmysle vyššie uvedených zákonných dôvodov prerušená u obvineného, pretože trestné stíhanie bolo prerušené pre neprítomnosť poškodenej.

Vzhľadom  na trestné sadzby trestného činu výtržníctva podľa § 202 ods. 1 Trestného zákona účinného v čas spáchania skutku a trestného činu násilia proti skupine obyvateľov a proti jednotlivcovi podľa § 197a ods. 1 Trestného  zákona účinného v čase spáchania skutku, aktuálny odpis registra trestov obvineného možno konštatovať, že k premlčaniu trestného stíhania u obvineného XXXXX došlo dňa 11.05.2011. 

Podľa § 215 ods. 1 písm. d/ Trestného poriadku prokurátor zastaví trestné stíhanie, ak je trestné stíhanie neprípustné podľa § 9 Trestného poriadku.

Podľa § 9 ods. 1 písm. a/ Trestného poriadku trestné stíhanie nemožno začať a ak už bolo začaté, nemožno v ňom pokračovať a musí byť zastavené,  ak je trestné stíhanie premlčané.

Vzhľadom na vyššie uvedené bolo potrebné rozhodnúť tak, ako je to uvedené vo výrokovej  časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Zuzana Pramuková-Kolesárová
prokurátorka